Ainoaan käsittelyyn esitellään päiväjärjestyksen 2. asia. Puhemiesneuvosto ehdottaa, että eduskunta päättäisi keskeyttää valtiopäivät tämän täysistunnon tai tämän päivän täysistuntojen päätyttyä sekä kokoontua jatkamaan työtään tiistaina 8.9.2015 kello 14.
Päiväjärjestyksen 4. asiana on suuren valiokunnan täydennysvaali. Totean, että vaali on yksimielinen.
Ainoaan käsittelyyn esitellään päiväjärjestyksen 5. asia. Käsittelyn pohjana on valtiovarainvaliokunnan mietintö VaVM 1/2015 vp. Yleiskeskustelu asiasta päättyi 29.6.2015 pidetyssä täysistunnossa. Nyt ryhdytään lisätalousarvioehdotuksen yksityiskohtaiseen käsittelyyn. Pyydän tekemään muutosehdotukset.
Mats Nylundin ehdotus 1 ja Kari Uotilan ehdotus 5 koskevat samaa asiaa, joten ensin äänestetään Mats Nylundin ehdotuksesta 1 Kari Uotilan ehdotusta 5 vastaan ja sitten voittaneesta mietintöä vastaan.
Peter Östmanin ehdotus 2 ja Pia Viitasen ehdotus 3 koskevat samaa asiaa, joten ensin äänestetään Peter Östmanin ehdotuksesta 2 Pia Viitasen ehdotusta 3 vastaan ja sitten voittaneesta mietintöä vastaan.
Arvoisa puhemies! Tarkoitukseni todellakin oli äänestää "ei".
Merkitään.
Osittain ainoaan, osittain toiseen käsittelyyn esitellään päiväjärjestyksen 6. asia. Ensin päätetään liikenne- ja viestintävaliokunnan mietinnön LiVM 3/2015 vp pohjalta ainoassa käsittelyssä sopimuksesta ja sitten toisessa käsittelyssä lakiehdotuksesta.
Hyvät edustajat! Kevään eduskuntavaalit toivat meille kaikille mukanaan menoa ja meininkiä ja kiirettä. Kenelläkään ei varmasti ollut tekemisistä lainkaan pulaa. Vaalien jälkeen olette nyt asettuneet tehtäviinne eduskuntaryhmissä, valiokunnissa ja monissa muissa toimielimissä. Vaihtelu virkistää, mutta muutos vaatii myös aina veronsa. Istuntotauon aikana teidän on mahdollista rauhoittua, mutta myös analysoida koettua ja suunnitella vähän tulevaakin. Erityisesti toivon teille kuitenkin onnellisia, hyviä hetkiä perheidenne ja läheistenne parissa, ja uskon, että kesällä sopii myös vaikkapa vain pysähtyä hetkeksi katselemaan ohi lipuvia pilviä sinitaivaalla heinänkorsi suupielessä. Hyvää kesää! Trevlig sommar!
Tämä täysistunto on päättynyt.